Razstava VEZI

Vlasta Markočič je likovna pedagoginja, ki na OŠ Dutovlje že vrsto let usmerja najmlajše in mladostnike v svet likovne govorice in izraznosti. Dejavna je v številnih aktivnostih Društva likovnih pedagogov Primorja. Delo z mladimi jo vedno znova vzpodbuja k lastni ustvarjalnosti, k slikanju, oblikovanju gline, posebno blizu pa ji je grafika.

Na razstavi predstavlja izbor barvnih linorezov malega formata, nastalih zadnjih dvajset let. Barvno so grafike reducirane na nekaj tonov. Natisnjene so v tehniki suhega tiska v kombinaciji z visokim tiskom. Kompozicija običajno ni omejena na pravokotno obliko, temveč je svobodno zaključena na beli likovni ploskvi.

Reliefni tisk predstavlja predvsem linearni del kompozicije, ki je viden zaradi svetlobe in sence, ki se odseva ob izbočeni liniji. Pomembno vlogo ima risba, ki prihaja sproščeno in neposredno iz nje same, ter razkriva njene misli o odnosih med ljudmi in o relaciji med človekom in naravo.

Razstavljala je na več skupinskih razstavah, predvsem kot članica Društva

likovnih pedagogov Primorja. Od leta 1993 je imela več samostojnih razstav.